Õiend
Kohalike omavalitsuse üksuste (edaspidi kov) eelarvekorraldust reguleerib Valla- ja linnaeelarve seadus (edaspidi VLES) ning kohaliku omavalitsuse korralduse seaduse (edaspidi KOKS) 5. peatükk. Vajadusest koondada kõik eelarvekorraldust käsitlevad sätted ühte seadusesse on võetud vastu Kohaliku omavalitsuse üksuse finantsjuhtimise seadus (edaspidi KOFS).
KOVide eelarvekorraldust käsitleva seaduse pealkirja muutmine on tingitud asjaolust, et uue seadusega kavatsetakse KOVide finantstegevust laiemalt käsitleda ning nimetatud regulatsioon väljub kitsamast eelarvekorralduse kontekstist. Finantsjuhtimisena käsitletakse rahandusasjade korraldamist, integreerides eelarvestamise, finantsriskide juhtimise ja raamatupidamise ühtseks finantsjuhtimise instrumendiks. KOFS-ga võetakse suund finantsjuhtimise põhimõtete juurutamisele. 
KOFS-i eesmärkideks on:
1) eelarvekorralduse kaasajastamine;

2) eelarvekorralduse ja finantsarvestuse põhimõtete ühtlustamine ja tekkepõhise eelarvestamise regulatsiooni kehtestamine;

3) eelarvestruktuuri muutmine vastavaks raamatupidamises ja erasektori finantsjuhtimises rakendatavatele esitlusviisidele;

VLES näeb ette, et kov-i eelarve koostatakse kolmes osas: tulud, kulud ja finantseerimistehingud. Tulenevalt KOFS-ist on kasutusele võetud 5-osaline eelarveosade süsteem, kus eelarveosadeks on põhitegevuse tulud, põhitegevuse kulud, investeerimistegevus, finantseerimistegevus ning likviidsete varade muutus.

Eelarvestruktuuri muudatus annab võimaluse eristada põhitegevusi ja investeerimistegevusi. Sellise struktuuri korral selgub kov-i põhitegevuse tulude ja põhitegevuse kulude vahekord, dünaamika ja omafinantseerimise võimekus (investeeringute tegemise ja laenude maksmise võimekus). Netovõlakoormuse arvestuses võetakse omafinantseerimise võimekus omakorda aluseks kov-i netovõlakoormuse piirmäära suurendavana. 

4) keskpika eelarvestamise põhimõtete rakendamine koos tulemuspõhise eelarvestamise aspektidega;

Selle eesmärgiks on suurendada eelarveprotsessi stabiilsust, tagada vahendite sihipärasem arenguprojektidesse suunamine koos likviidsuse ja jätkusuutlikkuse tagamisega. 

Eelarvestrateegia kaudu finantsplaneerimise põhimõtete juurutamine KOV tasandil ja seaduses eelarvestrateegia üldnõuete sätestamine on vajalik pikemaajalisele planeerimisele üleminekul.

5) arengukava koostamise ja eelarveprotsessi läbipaistvus ning avalikkusele pidev informatsiooni edastamine;

6) finantsdistsipliini tagamine;

KOVide finantsdistsipliini tagamise meetmete eesmärgiks on tõhustada nende ja nendest sõltuvate üksuste (saavad peamise tulu valitsussektori üksustelt) finantsdistsipliinist kinnipidamist ja ennetada potentsiaalseid finantsprobleeme. 

7) KOVi ja temast sõltuvate üksuste finantstegevuse käsitlemine ühtse tervikuna;

Finantsdistsipliini meetmete rakendamisel võetakse lisaks kov-ide finantsandmetele arvesse ka kov-st sõltuvate üksuste finantsandmed. Sõltuvad üksused on need, kes saavad üle 50% tulust valitsussektori üksustelt (kov-id, riik, haigekassa jne) või kov finantseerib neid läbi toetuste või rendiskeemide. 
VLESi kehtiv regulatsioon annab võimaluse võtta arvesse ainult kov-i enda kohustused. Sisuliselt on aga äriühingute, sihtasutuste ja mittetulundusühingute kaasamine avalike teenuste osutamisse toonud kaasa olukorra, kus kov peab eelarve koostamisel arvestama ka sellega, kui palju laene on võtnud tema valitseva mõju all olevad üksused ja kui palju tal tuleb igal aastal vastavaid laene teenindada Samuti sellega, kui suures ulatuses kavandatakse investeeringuprojekte ja uute laenude võtmist nimetatud iseseisvate äriühingute, sihtasutuste ja mittetulundusühingute kaudu. See tähendab, et kov-il ei piisa ainult enda tulude, kulude, varade ja kohustuste muutuse prognoosimisest, vaid see peab hõlmama ka neid äriühinguid, sihtasutusi ja mittetulundusühinguid, kes sisuliselt on kaasatud kov-ile seatud ülesannete täitmisse ja keda rahastatakse maksumaksja rahaga. 

Vastavalt Eurostati metoodilistele juhenditele (ESA 95) tuleb lugeda valitsussektorisse need avalik-õiguslike juriidiliste isikute (sh kov-id) valitseva mõju all olevad iseseisvad juriidilised isikud, kes ei ole kvalifitseeritavad turutootjateks. Turutootjaid iseloomustab sõltumatus jätkuva äritegevuse tingimuste määramisel ning võime iseseisvate otsuste alusel müüa toodetud kaupu ja osutatud teenuseid nii, et see kataks vastava tegevusega kaasnevad kulud. Valitsussektorisse tuleb arvata need avalik-õiguslike juriidiliste isikute valitseva mõju all olevad üksused, kes sõltuvad olulisel määral avalik-õiguslikest juriidilistest isikutest, sh sellised üksused, kes saavad üle poole oma tuludest sisuliselt toetustena avalik-õiguslikelt juriidilistelt isikutelt. 
KOFS näeb ette finantsdistsipliini tagamise meetmete kehtestamise kov-ide valitseva mõju all olevate üksuste suhtes. 

8) finantsjuhtimise moderniseerimine;

Seadusega võimaldatakse kov-il seada kinnisasi laenukohustuste tagatiseks tingimusel, et selle realiseerimisel peab jätkuma selle kasutamine avalike ülesannete täitmiseks kui volikogu on nii otsustanud. Eelpool nimetatud põhimõte piirab vara võõrandamisel vara valdaja õigusi, kuid antud piirang on vajalik avalikkuse huvides, sest näiteks kooli või lasteaia säilimine lähikonnas kaalub üles vara valdamisega seotud õiguste piiramise.

Seaduses nähakse ette tingimused kohalikele omavalitsustele vabade vahendite paigutamiseks. Vahendeid võib paigutada ainult väikese riskitasemega aktsia- ja intressifondidesse ning võlakirjadesse. Vahendite paigutamine aktsiatesse või fondidesse peab olema läbi viidud professionaalselt ja finantsriskid peavad olema maandatud. 

9) finantsdistsipliini tagamise meetmete rakendamise kava;

Finantsdistsipliini tagamise meetmete rakendamise kava eesmärgiks on kohustada kov-e jälgima ja rakendama finantsdistsipliini tagamise meetmeid, kehtestada ühelt poolt menetlus finantsdistsipliini tagamise meetmete rikkumise korral ning teiselt poolt ennetada kov-ide sattumist raske finantsolukorra ohtu. Samuti on eesmärgiks suurendada omavalitsusjuhtide vastutust finantstegevuse korraldamisel. Kui kohaliku omavalitsuse üksus või kov arvestusüksus (kohalik omavalitsus koos sõltuvate üksustega) ei suuda kahe järjestikuse aasta jooksul kinni pidada seadusega sätestatud finantsdistsipliini tagamise meetmetest, võib tekkida oht sattuda finantsraskustesse ning nimetatud olukorra tekkimise vältimiseks on vajalik kehtestada vastav protseduur. 

KOFS-i kohaselt peab kov, kui ta ei rakenda finantsdistsipliini tagamise meetmeid, koostama finantsdistsipliini tagamise meetmete rakendamise kava. KOV koostab kava iseseisvalt. Kava eesmärgiks on kavandada tegevused selliselt, et oleks võimalik kava elluviimise perioodi lõpuks rakendada finantsdistsipliini meetmeid. 

10) raske finantsolukorra ohu kõrvaldamise menetlus;

Raske finantsolukorra ohu kõrvaldamise menetlus käivitub juhul kui kov või kov arvestusüksus ei rakenda finantsdistsipliini meetmeid. Lisaks käivitub menetlus, kui kov omal initsiatiivil esitab vastava taotluse. Raske finantsolukorra ohu kõrvaldamise menetluse eesmärgiks on riigipoolse abiga aidata kaasa finantsdistsipliini meetmete rakendamisele, et ennetada raske finantsolukorra teket. Seaduse eesmärgiks ei ole sanktsioonide kehtestamine, vaid pigem raske finantsolukorra ärahoidmine. Otsesed rahalised sanktsioonid ei anna võimalust ennetada finantsraskuste teket, vaid võivad seda hoopis süvendada.  
Lähtudes eespool nimetatust on ettevalmistatud Narva Linna Põhimääruse muutmine Linna eelarve osas.

